**Fridtjov Urdal** (fødd 22. mars 1952) er ein norsk kulturarbeidar, kunstformidlar og forfattar frå Sunnfjord.

Han vaks opp i Årebrot i dåverande Flora kommune og er busett på Vassenden i Sunnfjord. Urdal har inga formell utdanning etter folke- og framhaldsskulen, men var ei tid lærling ved Mo Jordbruksskule i Førde. Sidan 1991 har han vore tilsett ved Sogn og Fjordane kunstmuseum i Førde (tidlegare Sogn og Fjordane kunstnarsenter) i ulike stillingar.

Urdal er ein mangfaldig og mykje brukt formidlar med emne frå eit breitt spekter av norsk kunst- og kulturhistorie. Om skriftstykka sine seier han sjølv at han likar å sjå «korleis det ser ut på den andre sida». Derfor er han ofte uventa i kasta sine, med frisk biletbruk og frodige ordval. Fridtjov Urdal er ein kunnskapsrik og levande forteljar, med røter i den folkelege forteljekunsten, noko som også viser seg i forfattarskapen.

Urdal har gitt ut fleire bøker, mellom anna to bøker med folkelege historier og vitsar frå Sogn og Fjordane, *Båten som gjekk på tvers* (1981) og *Fluga på veggen* (1983), og ei samling med ord og uttrykk frå Sunnfjord, *På hogg å' belegg* (1997, saman med Jan Petter Korsedal).

Saman med Rolf Losnegård skreiv han skodespelet *Det var ein gong ein krig*, som Sogn og Fjordane teater sette opp i 1982. Urdal har òg prøvd seg som skodespelar, i *Jubelhornet* av Rolf Losnegård, med tittel etter ei novelle av Jakob Sande, og i fjernsynsserien *Fantestrekar* i barne-tv (NRK Sogn og Fjordane 2001).

Urdal har vore fast spaltist i Firdaposten, Florø, sidan siste halvdel av 1980-åra, og han har vore ein sentral person i Førde-revyen sidan midt i 1990-åra, mest som manusforfattar. Ein skulptur av Fridtjov Urdal står i Jølster. Den er laga av biletkunstnaren Stig Eikaas.

Bibliografi
-----------

### Bøker

* 1981 – *Båten som gjekk på tvers : vist og gale frå Sogn og Fjordane* (Oslo: Samlaget). ISBN 82-521-2051-2 I fulltekst ved nb.no  [Illustrert av Ståle Melvær]

* 1983 – *Fluga på veggen : rett og rangt frå Sogn og Fjordane* (Oslo: Samlaget). ISBN 82-521-2387-2 I fulltekst ved nb.no  [Illustrert av Magne Vangsnes]

* 1990 – *Rimfakse : dikt* (Naustdal: Sogn og Fjordane forlag i samarbeid med Høyanger kommune). ISBN ISBN 82-90576-15-3 I fulltekst ved nb.no  [Av Erling Øyehaug ; [omslag og illustrasjonar: Geir S. Hjetland ; samla av Tove Skjerven ; redigert av Fridtjov Urdal og Tove Skjerven]

* 1994 – *Kristi Ylvisaker <utstillingskatalog> : foremothers : ei poetisk utstilling om utvandring* (Førde: Sogn og Fjordane kunstnarsenter) I fulltekst ved nb.no

* 1997 – *På hogg å' belegg! : ord og uttrykk frå Sunnfjord* (Haugesund: Akademisk forlag). ISBN 82-7868-007-8 I fulltekst ved nb.no  [Av Jan Petter Korsedal og Fridtjov Urdal]

* 2015 – *Fritt etter Fridtjov : 365 + 1 ordtak til dagleg bruk* (Førde: Selja). ISBN 978-82-8240-089-3  [Illustrasjonar: Anja Tveiterås]

* 2016 – *Fridtjov : ord i tide og utide* (Førde: Selja Forlag). ISBN 978-82-8240-111-1  [Illustrasjonar: Anja Tveiterås]

Kjelder
-------

1. ↑  Svanes, Brit Jorunn. «- Ein frekk og fri skulptur». *NRK*.

* Ord gjennom år : dikting og diktarar frå Sunnfjord og Nordfjord 1700-1986 : med bibliografi : ein antologi ved Carl Lauritz-Iversen. Naustdal : Sogn og Fjordane forlag, 1990
* Om Fridtjov Urdal i Allkunne Arkivert 2016-05-13 ved Wayback Machine.

Bakgrunnsstoff
--------------

* Om Fridtjov Urdal i Lokalhistoriske artiklar Sogn og Fjordane
* Lokalhistoriske artiklar Sogn og Fjordane[*daud lenkje*]

|  |  |
| --- | --- |
| Autoritetsdata | 
* WorldCat
* VIAF
* LCCN
* ISNI

 |